钦定古今图书集成/理学汇编/学行典/第135卷 > 淮南子 > 《人闲训》
## 钦定古今图书集成/理学汇编/学行典/第135卷 > 淮南子 > 《人闲训》

事或夺之而反与之，或与之而反取之。智伯求地于
魏宣子，宣子弗欲与之。任登曰：“智伯之强，威行天下，
求地而弗与，是为诸侯先受祸也，不若与之。”宣子曰：
“求地不已，为之奈何？”任登曰：“与之使喜，必将复求地
于诸侯，诸侯必植耳。”〈竦耳而听也〉“与天下同心而图之，一
心所得者，非直吾所亡也。”魏宣子裂地而授之。又求
地于韩康子，韩康子不敢不予，诸侯皆恐。又求地于
赵襄子，襄子弗与。于是智伯乃从韩魏，围襄子于晋
阳。三国通谋，擒智伯而三分其国，此所谓夺人而反
为人所夺也。何谓与之而反取之？晋献公欲假道于
虞以伐虢，遗虞垂棘之璧与屈产之乘。虞公惑于璧
与马，而欲与之道。宫之奇谏曰：“不可。夫虞之与虢，若
车之有轮，轮依乎车，车亦依轮。虞之与虢，相恃为势
也。若假之道，虢朝亡而虞夕从之矣。”虞公弗听，遂假
之道。荀息伐虢，遂克之。还反伐虞，又拔之。此谓与之
而反取者也。